Folketing
2004-03-24

Det mest påfaldende ved statsministerens svar er jo, med hvilken ihærdighed statsministeren forsøger at undgå at svare på de stillede spørgsmål og i stedet for retter en byge af angreb på venstrefløjen. Jeg vil godt vende tilbage til masseødelæggelsesvåbnene. Det er tydeligt for enhver, der har fulgt debatten, at argumentet om masseødelæggelsesvåben ikke holdt, heller ikke statsministerens. Det har der været forskellige kommentarer til internationalt. Den australske regeringsleder siger, og jeg citerer fra et klip fra ABC i september, at Irakkrigen ikke kunne begrundes, hvis det viste sig, at Irak var afvæbnet. Det er altså den australske regeringschefs begrundelse, at krigen kunne kun begrundes, hvis der var masseødelæggelsesvåben. Hvis man oven i det lægger Kwasniewskis, den polske præsidents, udtalelser om, at Polen blev ført bag lyset også med masseødelæggelsesargumentet, er der så i virkeligheden i den her verden kun en ensom mand tilbage, der tror på argumentet, nemlig den danske statsminister.